### NN 17/2015 (13.2.2015.), Odluka o usvajanju "Programa poticanja ulaganja u vlasnički kapital inovativnih subjekata malog gospodarstva" Hrvatske agencije za malo gospodarstvo, inovacije i investicije

VLADA REPUBLIKE HRVATSKE

328

Na temelju članka 31. stavka 2. Zakona o Vladi Republike Hrvatske (»Narodne novine«, br. 150/2011 i 119/2014) i članka 9. stavka 1. Zakona o poticanju razvoja malog gospodarstva (»Narodne novine«, br. 29/2002, 63/2007, 53/2012 i 56/2013), Vlada Republike Hrvatske je na sjednici održanoj 11. veljače 2015. godine donijela

ODLUKU

O USVAJANJU »PROGRAMA POTICANJA ULAGANJA U VLASNIČKI KAPITAL INOVATIVNIH SUBJEKATA MALOG GOSPODARSTVA« HRVATSKE AGENCIJE ZA MALO GOSPODARSTVO, INOVACIJE I INVESTICIJE

I.

Usvaja se »Program poticanja ulaganja u vlasnički kapital inovativnih subjekata malog gospodarstva« Hrvatske agencije za malo gospodarstvo, inovacije i investicije.

Program iz stavka 1. ove točke sastavni je dio ove Odluke.

II.

Ova Odluka stupa na snagu danom donošenja, a objavit će se u »Narodnim novinama«.

Klasa: 022-03/15-04/50

Urbroj: 50301-05/18-15-2

Zagreb, 11. veljače 2015.

Predsjednik

Zoran Milanović, v. r.

PROGRAM POTICANJA ULAGANJA U VLASNIČKI KAPITAL INOVATIVNIH SUBJEKATA MALOG GOSPODARSTVA

1. Opće odredbe

Hrvatska agencija za malo gospodarstvo, inovacije i investicije (u daljnjem tekstu: HAMAG-BICRO) u okviru programa poticanja ulaganja u vlasnički kapital inovativnih subjekata malog gospodarstva (u daljnjem tekstu: Program) od strane prihvatljivih ulagača, a radi daljnjeg razvoja i/ili komercijalizacije inovativnog proizvoda ili usluge, potiče takva ulaganja odobravanjem dodatnih sredstava u obliku bespovratne potpore.

2. Korisnici Programa

Korisnici Programa (u daljnjem tekstu: Korisnici) su inovativni subjekti malog gospodarstva kojima se ulaganjem novčanih sredstava od strane prihvatljivih ulagača povećava vlasnički kapital.

Korisnici moraju zadovoljavati sljedeće uvjete:

Opći uvjeti

• Imaju sjedište na području Republike Hrvatske,

• imaju ekonomski opravdano ulaganje,

• ispunjavaju uvjete iz Zakona o poticanju razvoja malog gospodarstva (»Narodne novine« 29/02, 63/07, 53/12 i 56/13) i Preporuke Europske komisije 2003/361/EC

• registrirani su unutar perioda od 5 godina od datuma podnošenja prijave i nisu isplaćivali dobit vlasnicima,

• njima ili njihovim pojedinačnim vlasnicima nije izrečena pravomoćna osuđujuća presuda za jedno ili više sljedećih kaznenih djela: udruživanje za počinjenje kaznenih djela, primanje mita u gospodarskom poslovanju, davanje mita u gospodarskom poslovanju, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju i prikrivanje protuzakonito dobivenog novca,

Državne potpore

• nisu tijekom razdoblja od tri fiskalne godine (uključujući tekuću godinu) primili potpore male vrijednosti u iznosu većem od 200.000,00 EUR, odnosno u iznosu većem od 100.000,00 EUR u slučaju poduzetnika koji obavlja djelatnost cestovnog prijevozu (u skladu s propisima o potporama male vrijednosti – Uredba Komisije (EU) br. 1407/2013),

• imaju u cijelosti opravdane i namjenski iskorištene dodijeljene potpore male vrijednosti ukoliko su iste dobili,

• njihovi pojedinačni vlasnici i vlasnički i upravljački povezane osobe imaju u cijelosti opravdane i namjenski iskorištene dodijeljene potpore male vrijednosti ukoliko su iste dobili,

Financijski uvjeti

• imaju podmirene obveze prema državi,

• njihovi pojedinačni vlasnici i vlasnički i upravljački povezane osobe imaju podmirene obveze prema državi,

• nisu u postupku predstečajne nagodbe, stečaja ili likvidacije,

• njihovi pojedinačni vlasnici nisu u postupku predstečajne nagodbe, stečaja ili likvidacije i

• žiro račun im nije neprekidno blokiran dulje od 30 dana u posljednjih 6 mjeseci.

Navedeno se dokazuje Skupnom izjavom koju daju osobe koje su po zakonu ovlaštene za zastupanje podnositelja zahtjeva.

Neće se uzeti u razmatranje zahtjevi za dodjeljivanjem potpore koji su nepotpuni i/ili nepravovremeno poslani.

U okviru ovog programa neće se odobravati potpore za subjekte malog gospodarstva koji spadaju u sljedeće kategorije djelatnosti:

• ugostiteljski objekti koji isključivo pružaju usluge točenja pića,

• kockarnice, kladionice i slične djelatnosti,

• izgradnja/kupnja stambenih i poslovnih prostora radi stanovanja/prodaje,

• izgradnja/kupnja stambenih i poslovnih prostora radi iznajmljivanja

• trgovina,

• benzinske postaje,

• proizvodnja i distribucija duhanskih proizvoda,

• prodajni i servisni auto saloni,

• poljoprivredne djelatnosti i

• ostale aktivnosti definirane važećim propisima o potporama male vrijednosti.

3. Prihvatljivi ulagači

Kategoriju prihvatljivih ulagača koji vrše povećanje vlasničkog kapitala Korisnika u okviru ovog Programa čine:

a) poslovni anđeli,

b) sindikati poslovnih anđela,

c) korporativni ulagači,

d) fondovi poduzetničkog kapitala i

e) ostale fizičke osobe.

Prihvatljivi ulagači moraju zadovoljavati sljedeće uvjete:

Opći uvjeti

• udio u vlasničkoj strukturi Korisnika u trenutku podnošenja prvog zahtjeva za dodjelom potpore ne prelazi 25%,

• njima ili njihovim pojedinačnim vlasnicima nije izrečena pravomoćna osuđujuća presuda za jedno ili više sljedećih kaznenih djela: udruživanje za počinjenje kaznenih djela, primanje mita u gospodarskom poslovanju, davanje mita u gospodarskom poslovanju, zlouporaba položaja i ovlasti, zlouporaba obavljanja dužnosti državne vlasti, protuzakonito posredovanje, primanje mita, davanje mita, prijevara, računalna prijevara, prijevara u gospodarskom poslovanju i prikrivanje protuzakonito dobivenog novca,

Državne potpore

• imaju u cijelosti opravdane i namjenski iskorištene dodijeljene potpore male vrijednosti ukoliko su iste dobili,

• njihovi pojedinačni vlasnici i vlasnički i upravljački povezane osobe imaju u cijelosti opravdane i namjenski iskorištene dodijeljene potpore male vrijednosti ukoliko su iste dobili,

Financijski uvjeti

• imaju podmirene obveze prema državi,

• njihovi pojedinačni vlasnici i vlasnički i upravljački povezane osobe imaju podmirene obveze prema državi,

• nisu u postupku predstečajne nagodbe, stečaja ili likvidacije,

• njihovi pojedinačni vlasnici nisu u postupku predstečajne nagodbe, stečaja ili likvidacije i

• žiro račun im nije neprekidno blokiran dulje od 30 dana u posljednjih 6 mjeseci.

Navedeno se dokazuje Skupnom izjavom koju daju osobe koje su po zakonu ovlaštene za zastupanje ulagača.

Izvori financiranja povećanja vlasničkog kapitala koji se ne smatraju prihvatljivim u okviru ovog Programa:

a) svi javni izvori, uključujući i sredstva iz strukturnih i investicijskih fondova EU,

b) kapitalizacija prethodno danih vlasničkih pozajmica podnositelju zahtjeva i

c) ulaganja u stvarima i pravima.

4. Način ulaganja i namjena potpore

Povećanje vlasničkog kapitala u okviru ovog Programa podrazumijeva povećanje temeljnog (upisanog) kapitala i/ili kapitalnih rezervi, pri čemu se povećanje može izvršiti isključivo uplatom u novcu i mora iznositi najmanje 50.000,00 kn.

Povećanje vlasničkog kapitala mora se sukladno ugovoru između Korisnika i HAMAG-BICRO-a izvršiti najkasnije u roku od 3 mjeseca od datuma potpisivanja ugovora, a najkasnije do 1. prosinca 2015. godine.

Namjena potpore koja se dodjeljuje od strane HAMAG-BICRO-a je ulaganje u razvoj i/ili komercijalizaciju inovativnog proizvoda ili usluge koja ima tržišni potencijal na međunarodnom tržištu.

5. Najviši i najniži iznos potpore

Najviši iznos pojedinačne potpore koja se može dodijeliti Korisniku prema ovom Programu je 200.000,00 kn.

Najniži iznos pojedinačne potpore koja se može dodijeliti Korisniku prema ovom Programu je 50.000,00 kn.

HAMAG-BICRO može najviše dva puta dodijeliti potporu istom Korisniku prema ovom Programu.

Najviši iznos pojedinačno odobrene potpore prema ovom Programu ne može premašiti iznos povećanja vlasničkog kapitala Korisnika od strane ulagača, a sukladno ugovoru između Korisnika i HAMAG-BICRO-a.

6. Postupak odobravanja potpore

Zahtjev za dodjeljivanje potpore prema ovom Programu Korisnik podnosi i potpisuje na propisanom obrascu, uz supotpis ulagača, te uz prilog ostale obvezne dokumentacije.

U slučaju nepotpune dokumentacije i/ili postojanja nedostataka u zahtjevu za dodjeljivanjem potpore i/ili obveznim prilozima zahtjevu, kao i neudovoljavanju uvjetima Programa, HAMAG-BICRO šalje obavijest podnositelju zahtjeva s obrazloženjem da nije zadovoljio administrativnu provjeru.

Subjekti malog gospodarstva koji su zaprimili obavijest da nisu zadovoljili administrativnu provjeru zbog dostavljanja nepotpune dokumentacije mogu se ponovno prijaviti.

HAMAG-BICRO donosi odluke o odobravanju potpore prema ovom Programu sukladno svojim metodologijama i procedurama rada.

7. Pravo na potporu

HAMAG-BICRO nema obvezu odobriti potporu po podnesenom zahtjevu.

8. Uvjeti i način korištenja potpore

Potpora koja se dodjeljuje u okviru ovog Programa isplaćuje se na poslovni račun Korisnika nakon što je HAMAG-BICRO-u dostavljen dokaz o izvršenom povećanju vlasničkog kapitala Korisnika, a sukladno ugovoru između Korisnika i HAMAG-BICRO-a.

Korisnik kojemu je dodijeljena potpora u okviru ovoga Programa ne smije isplaćivati dobit niti davati pozajmice u razdoblju od dvije godine od dana isplate potpore, sukladno ugovoru između Korisnika i HAMAG-BICRO-a.

Sredstva iz potpore ne mogu se isplatiti na blokirani žiro-račun.

9. Rok važenja programa

Program važi do 31. 12. 2015. godine s mogućnošću produljenja.

Predsjednik upravnog odbora

Dražen Pros, v. r.